Wish You Were Here (პინკ ფლოიდის ალბომი)

***Wish You Were Here*** () — ინგლისური პროგრესული როკ-ჯგუფ პინკ ფლოიდის ალბომი. იგი ჩაწერილია ები-როუდის სტუდიებში, 1975 წლის იანვარ-ივლისში და გამოვიდა იმავე წლის 12 სექტემბერს. მოგვიანებით ბევრმა მსმენელმა დაასახელა იგი პინკ ფლოიდის საუკეთესო ალბომების რიცხვში, თავად დისკმა კი #209 ადგილი დაიკავა ჟურნალ *როლინგ სტოუნის* ყველა დროის 500 საუკეთესო ალბომის სიაში. აღსანიშნავია ალბომის ტექსტები, რომლებიც მუსიკალურ ინდუსტრიას ეხება, კითხვის ნიშნის ქვეშ აყენებს ხმისჩამწერი კომპანიების პასუხისმგებლობას და ხაზს უსვამს მათ გულგრილობას მუსიკოსის პიროვნების მიმართ, ამტკიცებს რა, რომ კომპანიებს მხოლოდ ფული ადარდებთ. ალბომში აგრეთვე არის აშკარა მინიშნებები სიდ ბარეტის, პინკ ფლოიდის ყოფილი გიტარისტისა და სიმღერების ავტორის პიროვნებაზე, განსაკუთრებით ეს შეიმჩნევა სიმღერის „Shine On You Crazy Diamond“ ტექსტში.

## ალბომი 
ალბომმა *The Dark Side of the Moon* პინკ ფლოიდს დიდი წარმატება მოუტანა, მაგრამ ამის შემდეგ მუსიკოსები ღელავდნენ იმაზე თუ როგორ უნდა შექმნან მისი დონის შედევრი. მცირე ხნის განმავლობაში ისინი ატარებდნენ ცდებს პროექტის *Household Objects* ფარგლებში, მაგრამ საბოლოოდ, სხვა მუსიკალურ მასალას მიმართეს. ჯგუფმა დაწერა სამი სიმღერა, Shine On You Crazy Diamond, You Gotta Be Crazy და Raving and Drooling. ამასობაში, Shine On-მა უფრო ვრცელი სახე მიიღო და ვინილის დისკის ერთ მხარეს აღარ ეტეოდა. უოტერსის მოთხოვნით, იგი ორ ნაწილად გაიყო, შუალედში კი ჩაისვა სამი სიმღერა. You Gotta Be Crazy და Raving and Drooling მოგვიანებით შეიტანეს ალბომში *Animals*, სხვა სახელწოდებებით („Dogs“ და „Sheep“), ხოლო ალბომისთვის გამოიყენეს სასათაურო სიმღერა „Wish You Were Here“ და ორი, ბიზნესის მაკრიტიკებელი „Welcome to the Machine“ და „Have a Cigar“.

ალბომი აგრეთვე აღსანიშნავია რამდენიმე ფაქტის გამო. ეს იყო უკანასკნელი ალბომი (სანამ არ გამოიცა *The Division Bell*), რომელზეც სიმღერების ავტორებში ნახსენებია რიჩარდ რაიტი. ეს აგრეთვე იყო უკანასკნელი დისკი, რომელზეც აქტიურად მუშაობდა ჯგუფის ოთხივე წევრი. როგორც ეტყობა, სწორედ ამიტომ, რადიოგადაცემაში *In the Studio with Redbeard* დეივიდ გილმორმა და რიჩარდ რაიტმა ახსენეს, რომ *Wish You Were Here* მათი საყვარელი ალბომია.

## გარეკანი 
თავდაპირველი გამოცემა ვინილის დისკზე წარმოდგენილი იყო შავი კონვერტის სახით. ეს იდეა არ მოეწონა ხმისჩამწერ კომპანიებს და მათ კონვერტი ჩასვეს გამჭვირვალე პოლიეთილენის პაკეტში, რომელზეც დაკრული იყო ალბომის ერთგვარი ლოგო - ორი მექანიკური ხელი ბუნების ოთხი სტიქიის (მიწა, ჰაერი, ცეცხლი, წყალი) ფონზე.

შავ კონვერტში იდო ალბომის ნამდვილი კონვერტი - თეთრი მუყაოსგან დამზადებული, რომელსაც ჰქონდა ოდნავ დამწვარი ქაღალდის სახე, ხოლო მთავარ ფოტოსურათზე გამოსახული იყო აალებული ბიზნესმენი, რომელიც ხელს ართმევს მის ანარეკლს. შიდა გარეკანზე წარმოდგენილი იყო დამატებითი ელემენტები: უსახური გამყიდველი, რომელიც ყიდის პინკ ფლოიდის პროდუქციას უდაბნოში (მიწა); ქალის შიშველი ფიგურა ჰაერში, რომელიც დამალულია წითელ ალამში (ჰაერი); მოცურავე, რომელიც ხტება მდინარეშე, მაგრამ არ ტოვებს შხეფებს (წყალი).

კომპანიამ Columbia ვინილის დისკი გამოსცა განსხვავებული სახით. მასზე, დამწვარი ბიზნესმენი უფრო მხრებში გამართული იდგა, ვიდრე წინ დახრილი. Columbia-მ უფრო ცნობილი ფოტო გამოიყენა მხოლოდ 1984 წლის კომპაქტ დისკის გამოცემაზე და ამ სტილს იცავდა შემდგომ გამოცემებშიც. საინტერესოა, რომ ალბომის ვინილის გამოცემაში შიშველი ქალი უფრო გამოკვეთილად ჩანს, ვიდრე კომპაქტ დისკის ბუკლეტზე. აგრეთვე კომპაქტ დისკის ბუკლეტზე მოცურავის ფოტო უფრო დიდია და უფრო მეტი გორაკი ჩანს, ხოლო დამატების სახით ბუკლეტს ახლავს ჯგუფის სტუდიური ფოტოები.

## სიდ ბარეტის გამოჩენა
thumb|right|სიდ ბარეტი ები-როუდის სტუდიებში, 1975 წლის 6 ივნისს.

ნიკ მეისონის წიგნის „Inside Out: A Personal History of Pink Floyd“ თანახმად, სიდ ბარეტი სტუდიაში 1975 წლის 6 ივნისს გამოჩნდა. ამას აგრეთვე ხაზს უსვამს ნიკოლას შეფნერის წიგნი „Saucerful of Secrets: The Pink Floyd Odyssey“. იმავე დღეს, დეივიდ გილმორსა და მის საცოლეს, ჯინჯერს ნიშნობა ჰქონდათ, თუმცა 2003 წლის ფილმში „The Pink Floyd and Syd Barrett Story“ უარყოფს, თითქოს ეს ცერემონია იმავე დღეს შედგა.

ჯგუფის არც ერთ წევრს ხუთი წლის განმავლობაში ბარეტი არ უნახავს. იგი სრულიად მოულოდნელად გამოცხადდა და ყველა შეაშინა თავისი ახალი გარეგნობით - იყო მსუქანი, თმა- და წარბგაპარსული. თავდაპირველად ის არავინ იცნო. მაგრამ უოტერსი იყო პირველი, რომელმაც იგი შეამჩნია. ერთ-ერთი სიმღერის (როგორც ცნობილია, ეს იყო „Shine On You Crazy Diamond“) მოსმენისას ბარეტი გაუნძრევლად იჯდა, ისმენდა ყველაფერს, ხოლო მას შემდეგ, რაც ვიღაცამ ითხოვა სიმღერის კიდევ ერთხელ ჩართვა, სიდმა იკითხა: „რატომ, თქვენ ხომ უკვე მოისმინეთ?“.

გარდა ამისა, ბარეტმა იკითხა, შეეძლო თუ არა რამე სახით ჯგუფს დახმარებოდა. მოგვიანებით, ჯგუფის ტექნიკოსს, ფილ ტეილორს იგი დერეფანში შეხვდა და იკითხა, სად იყო ლიფტი. უფრო მოგვიანებით, სხვადასხვა წყაროს თანახმად, იგი აღმოჩნდა გილმორის ნიშნობაზე, ბევრი იცინა, ყველა გააკვირვა და გაქრა მხოლოდ მაშინ, როდესაც ერთ-ერთ დამსწრეს კრიშნაიტი ეგონა. გილმორის თქმით, იმ დღის შემდეგ სიდი არ უნახავს, ხოლო უოტერსი იხსენებდა, რომ მან შემთხვევით დაინახა სიდი „ჰეროდსის“ მაღაზიაში, თუმცა მასთან არ მისულა. ბარეტისადმი კიდევ ერთი მიძღვნის სახით, ალბომის ფინალში რაიტი უკრავს რამდენიმე ნოტს სიმღერიდან „See Emily Play“.

როჯერი:

ვწუხვარ სიდზე. გადიოდა წლები და ვფიქრობდი, რომ იგი ჩვენთვის საშიშროებას წარმოადგენდა, მთელი იმ სისულელის გამო, რაც ჩვენზე დაწერილა. სინამდვილეში იგი ჩვენთვის მეტად მნიშვნელოვანი იყო და ჯგუფი მის გარეშე ვერ დაიწყებდა, ვინაიდან სწორედ მის მიერ დაიწერა მთელი თავდაპირველი მასალა. იგი მის გარეშე ვერ შედგებოდა, მაგრამ მეორე მხრივ, შეუძლებელი იყო მასთან ერთად გაგრძელებაც. ის იქცა უკიდურესი გარიყვის სიმბოლოდ, რომელსაც ზოგიერთი მიმართავს, ვინაიდან ეს არის თანამედროვე ბნელი ცხოვრების ატანის ერთადერთი საშუალება - უბრალოდ გაუჩინარება.

## გამოხმაურება პრესაში 
2007 წელს გერმანიის ერთ-ერთმა ცნობილმა რადიოსადგურმა WDR 2, მსმენელთა გამოკითხვის შემდეგ * Wish You Were Here* შეიტანა ყველა დროის 200 საუკეთესო ალბომის სიაში, #1 ადგილზე.

1998 წელს, ჟურნალ *Q*-ს მკითხველებმა ალბომი თავისი საყვარელი ალბომების სიის #34 ადგილზე შეიტანეს. 2000 წელს იმავე ჟურნალმა დისკი ყველა დროის 100 საუკეთესო ბრიტანული ალბომის სიის #43 ადგილზე მოაქცია.

## სიმღერების სია 
## სინგლები 
* (1975) Have a Cigar / Welcome to the Machine (აშშ გამოცემა)
* (1975) Have a Cigar / Shine On You Crazy Diamond (ნაწილი 1) (იტალია და საფრანგეთი)

## პერსონალი 
* დეივიდ გილმორი – ვოკალი, გიტარა, ლეპ-სტილ გიტარა, სინთეზატორი EMS Synthi AKS, ბას გიტარა, კლავიშები, ხმის ეფექტები
* როჯერ უოტერსი – ვოკალი, ბას გიტარა, სინთეზატორი VCS3, ხმის ეფექტები
* რიჩარდ რაიტი – ვოკალი, სინთეზატორი VCS3, კლავიშები
* ნიკ მეისონი – დასარტყმელი საკრავები, პერკუსია, ხმის ეფექტები
* როი ჰარპერი – ვოკალი სიმღერაში „Have a Cigar“
* დიკ პერი – საქსოფონი სიმღერაში „Shine On You Crazy Diamond“
* მაიკლ ბუფანდო – დამატებითი საქსოფონი სიმღერაში „Shine On You Crazy Diamond“
* ვენეტა ფილდსი – დამატებითი ვოკალი სიმღერაში „Shine On You Crazy Diamond“
* კარლენა უილიამსი – დამატებითი ვოკალი სიმღერაში „Shine On You Crazy Diamond“
* სტეფანი გრაპელი – ვიოლინო სიმღერაში „Wish You Were Here“ (საბოლოო ვერსიაში ვიოლინო არ ისმის)

## ჩარტები
## სერტიფიცირებები
## სქოლიო 
კატეგორია:კონცეპტუალური ალბომები
კატეგორია:პინკ ფლოიდის ალბომები
კატეგორია:1975 წლის ალბომები
კატეგორია:EMI Records-ის ალბომები
კატეგორია:Capitol Records-ის ალბომები
კატეგორია:Columbia Records-ის ალბომები
კატეგორია:Harvest Records-ის ალბომები
კატეგორია:ალბომები სტორმ თორგერსონის გარეკანის დიზაინით
კატეგორია:ები-როუდის სტუდიებში ჩაწერილი ალბომები
კატეგორია:ალბომები დეივიდ გილმორის პროდიუსერობით
კატეგორია:ალბომები როჯერ უოტერსის პროდიუსერობით
კატეგორია:ალბომები ნიკ მეისონის პროდიუსერობით
კატეგორია:ალბომები რიჩარდ რაიტის პროდიუსერობით
კატეგორია:ალბომები Hipgnosis-ის გარეკანის დიზაინით